אחרי שליגת האלופות שבה בסערה מהפגרה, מחר (חמישי) גם אחותה הצעירה, הליגה האירופית, תנסה להוכיח שיש לה מה לתת. המחזור השלישי במפעל ייפתח עם 24 משחקים בשלל מגרשי אירופה, ולצידו של מונס דאבור שצפוי לשחק במדי סביליה נגד דודלאנז' מלוקסמבורג, יש עוד כמה מפגשים מעניינים (וגם כמה ליגיונרים) על הפרק: לודוגורץ של ביטון, צ'יבוטה וטוואטחה תארח את אספניול החזקה, ביברס נאתכו ופרטיזן יארחו את מנצ'סטר יונייטד, ארסנל תנסה להתאושש מההפסד בשפילד כשתפגוש את גימראייש וסלטיק תפגוש את לאציו.
אחרי צמד משחקים בינוני במדי הנבחרת, ביברס נאתכו יפגוש את הקבוצה הטובה, במפגש ביתי יוקרתי. השדים האדומים והפרטיזנים נמצאים בשוויון נקודות אחרי שני מחזורים (4 נק' לכל קבוצה), והקרב במידה רבה עשוי להכריע מי תסיים ראשונה. אולה גונאר סולשיאר ימשיך גם במשחק הזה עם הסגל הפצוע שליווה אותו ב-1:1 מול ליברפול בליגה, אך הפעם צפוי (בהתאם לליגה) לתת מרווח ולפתוח עם שחקני המשנה.
דויד דה חאה, שעלה פצוע למפגש מול המייטי רדס, לא נכלל בסגל שיצא לסרביה וסרחיו רומרו אמור לפתוח בין הקורות. מנגד, הקבוצה של סאבו מילוסביץ' תגיע לאחר הפסד, 1:0 במלאדוסט בליגה, ותקווה לניצחון חשוב שיחזיר אותה למסלול דווקא מול היריבה החזקה.
בליגה הקבוצה של אונאיי אמרי מקרטעת (היא הפסידה רק לפני יומיים, 1:0 בשפילד), אבל בליגה האירופית כמו מאומה לא קרה: שני משחקים, שני נצחונות ומאזן שערים של 0:7 יש לתותחנים. לרשותו של המאמן הבאסקי צפוי לעמוד סגל מלא, למעט ריס נלסון שייעדר בשל פציעה. "אנחנו מסתכלים על כל משחק כאפשרות לנצח ולהשתפר", אמר אמרי במסע"ת לקראת המפגש מול הפורטוגלים, "וכל תחרות היא חשובה". כמו כן, רמז אמרי על האפשרות לשתף מגוון שחקנים מחר, "אנחנו משתמשים במגוון של שחקנים, כדי לעשות נסיונות ולהתמודד עם הפציעות וההיעדרויות". מנגד, הפורטוגלים שהפסידו בפרנקפורט במחזור הקודם, גם הודחו מהגביע המקומי אחרי הפסד בפנדלים לסינטרה מהליגה השלישית, ויקוו להפתיע.
חאתם עבד אלחמיד וניר ביטון כשירים וצפויים לפתוח מול הקבוצה האיטלקית. חניכיו של ניל לנון יגיעו בראש מורם, אחרי 0:6 על רוס קאונטי בליגה, אבל המאמן מודע לקרב הצפוי לפניו: "לאציו היא קבוצה נהדרת עם שחקנים איכותיים. אימובילה הוא הכובש המצטיין בסריה א', והוא יסכן אותנו. זה יהיה משחק פתוח, ויש לנו את כל המרכיבים בדרך להתמודדות מסקרנת", אמר לנון במסע"ת. האיטלקים כבר עם ארבעה משחקים ללא הפסד (שני ניצחונות ושתי תוצאות תיקו), וכמובן החלוץ האיטלקי בכושר הבקעה נהדר, עם שישה משחקים בחמשת המשחקים האחרונים.
בסגל מלא ועם רצף של תשעה נצחונות בכל המסגרות (וספגה רק שני שערים ב"ריצה" הזו), הבולגרים יקוו להמשיך את הריצה גם בליגה האירופית, שם הם מובילים את בית ח' עם שש נקודות מלאות. דן ביטון פתח בהרכב לפני ארבעה ימים, בניצחון 0:1 על בוטב פלובדיב, ורשם 58 דקות (צ'יבוטה וטוואטחה נותרו מחוץ לסגל).
מנגד, הספרדים פתחו את העונה מזעזע: הכחולים בליגה עם ניצחון בודד מתוך תשעה, במקום ה-19 והלפני האחרון, ומגיעים למשחק אחרי שני הפסדים רצופים. באירופה הם דווקא חזרו עם ניצחון במחזור הקודם, 0:2 על צסק"א, בידיעה שניצחון נוסף יציב אותה עם שבע נקודות ובעמדת מפתח טובה לקראת העפלה לשלב הבא.